1. Fix-xoljiment tal-Parlament il-mozzjonijiet, u għalhekk l-abbozzi ta' liġijiet li jkun hemm pendenti, jaqgħu. Jistgħu jerġgħu jinġiebu 'l quddiem f'leġislatura oħra u mil-lista ta' abbozzi li kien għad hemm ikun tajjeb jekk numru minnhom jerġgħu jitressqu. Sar ħafna xogħol u kienet verament ħasra u sfortuna li ħajjet il-Parlament ikkumplikat ruħha tant. Bħala ministru għaddejt kwantità kbira ta' liġijiet, però minħabba dak li ġara, ħallejt warajja ħames abbozzi li minnhom wieħed wasal fil-port. Xtaqt li kkonkludejthom. Fihom hemm l-isforzi ta' snin ta' ħidma. 2. Illum nagħraf iktar l-importanza ta' dak li kont ħdimt fuqu u fl-istess ħin fil-bżonn li dawn ma jiġux abbandunati. Ngħid dan proprju għax settur li jimmerita ħafna attenzjoni mil-leġislatur futur huwa dak marbut ma' kif tikkonkludi, malajr kemm jista' jkun, id-danni fuq il-persuna. Fl-analiżi li kont nagħmel regolarment bħala Ministru tal-Ġustizzja kont nidentifika setturi li kienu qed jeħlu fil-Qorti. Kien deherli li dmiri kien li nipprepara emendi f'żewġ direzzjonijiet: dawk ġenerali applikabbli għal kull kawża u dawk speċjali, jiġifieri skont il-materja legali. 3. Minn dak li hemm fil-Qorti għandek kwantità ta' kawżi pendenti marbuta ma' danni fuq il-persuna ġejjin minn inċidenti industrijali u tat-traffiku. Bħala linja ġenerali, sforz l-emendi varji li ntroduċejt, dawn naqsu però xorta ħassejt u għadni nħoss li huwa vitali li l-kumpens, il-ħlas tad-dannu, jsir malajr. Dan għal raġunijiet varji. Il-bżonn tal-ħajja u li tagħlaq il-kwistjoni internament huma fosthom. Għalhekk għamilna studju sħiħ u ppreparajna abbozz ta' liġi li huwa avvanzat u verament tajjeb li kien wasal fi stadju ta' kumitat. 4. Għamilna konsultazzjoni wiesgħa mas-setturi kollha mediċi u legali. Irnexxielna nikkonkludu bi proposti li jagħmlu l-ħajja ta' kull min ikun involut aħjar. Emendi li jġibu ċertezza u veloċità qawwija ferm biex tikkonkludi l-kumpens li tagħtik il-liġi. Għalhekk daħħalna persentaġġi iktar ċari fuq id-diżabilità, id-danni pekunjarji u danni ulterjuri għal dawk li anke wara operazzjoni inizjali jkollhom jidħlu għal interventi oħrajn. Għamilna avvanzi kbar u ċċarajna ħafna mid-diffikultajiet legali li kienu qed iqumu fil-Qorti. 5. Sfortunatament dan il-proġett ma sarx liġi għax, l-ewwel, l-Oppożizzjoni żammitu lura; u t-tieni, ma bqajtx ministru. Hija ħasra li riforma tant neċessarja ma ssirx għal raġunijiet li lkoll nafu bihom. Kieku għaddejna b'forsi iktar irfinituri fi stadju ta' kumitat, kieku erġajna naqqasna drastikament mid-dewmien tal-kawżi. Dan nista' ngħidu iktar u iktar li jiena rġajt lura fil-Qorti nisma', nara u nirrappreżenta. Proprju din il-ġimgħa, f'kawża ta' danni, ħassejt dan iktar. 6. Kieku daħlu dawn l-emendi, kieku din il-kawża anqas ma kien ikun hemm bżonnha. Persuna fost oħrajn qegħda tbati inutilment minħabba r-ras iebsa ta' ħaddieħor. Ftakart f'dan kollu iktar u iktar meta l-espert mediku f'din il-kawża rrefera proprju għad-direzzjonijiet tal-abbozz u segwihom, għax jaf li huma tajba. Nistqarr magħkom li fil-bidu ġieni lura l-imrar li dan l-abbozz, għall-kapriċċ, ma sarx liġi. Biss, fuq in-naħa l-oħra, kelli s-sodisfazzjon li kont u għadni fit-triq it-tajba. Hija ħasra li ma kkonkludejnihiex, però nittama li l-poplu jagħraf iktar min iridlu l-ġid u min għamel ir-riformi li kienu neċessarji.
X'ħasra